b'\n_START_ARTICLE_\nComuna Br\xc4\x83e\xc8\x99ti, Ia\xc8\x99i\n_START_SECTION_\nA\xc8\x99ezare\n_START_PARAGRAPH_\nComuna Br\xc4\x83e\xc8\x99ti este amplasat\xc4\x83 \xc3\xaen zona sud-vestic\xc4\x83 a jude\xc8\x9bului, la limita cu jude\xc8\x9bul Neam\xc8\x9b, \xc8\x99i \xc3\xaen cea central\xc4\x83 a Podi\xc8\x99ului Moldovei. Este deservit\xc4\x83 de \xc8\x99oseaua jude\xc8\x9bean\xc4\x83 DJ208A, care o leag\xc4\x83 spre nord de Ion Neculce \xc8\x99i T\xc3\xa2rgu Frumos (unde se termin\xc4\x83 \xc3\xaen DN28).\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Br\xc4\x83e\xc8\x99ti se ridic\xc4\x83 la 3.108 locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 3.265\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (94,88%). Pentru 5,02% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (93,79%). Pentru 5,02% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa C\xc3\xa2rlig\xc4\x83tura a jude\xc8\x9bului Ia\xc8\x99i \xc8\x99i era format\xc4\x83 din satele Br\xc4\x83e\xc8\x99ti, Criste\xc8\x99ti, Buda-Albe\xc8\x99ti, Prigoreni, Gugea, Valea Oilor \xc8\x99i F\xc4\x83cu\xc8\x9bi, av\xc3\xa2nd \xc3\xaen total 2910 locuitori. Existau \xc3\xaen comun\xc4\x83 dou\xc4\x83 mori de ap\xc4\x83 \xc8\x99i una de aburi, patru biserici \xc8\x99i dou\xc4\x83 \xc8\x99coli cu 84 de elevi (dintre care 9 fete). Anuarul Socec din 1925 o consemneaz\xc4\x83 \xc3\xaen aceea\xc8\x99i plas\xc4\x83, av\xc3\xa2nd 2741 de locuitori \xc3\xaen satele Albe\xc8\x99ti, Br\xc4\x83e\xc8\x99ti, Buda, Criste\xc8\x99ti \xc8\x99i Prigoreni. Comuna a fost desfiin\xc8\x9bat\xc4\x83 \xc3\xaen 1931, satele ei intr\xc3\xa2nd \xc3\xaen componen\xc8\x9ba comunei Lungani, dar a fost \xc3\xaens\xc4\x83 re\xc3\xaenfiin\xc8\x9bat\xc4\x83 ulterior._NEWLINE_\xc3\x8en 1950, comuna a intrat \xc3\xaen componen\xc8\x9ba raionului T\xc3\xa2rgu Frumos \xc8\x99i apoi (dup\xc4\x83 1956) a raionului Pa\xc8\x99cani din regiunea Ia\xc8\x99i. \xc3\x8en 1968, ea a revenit \xc3\xaen componen\xc8\x9ba actual\xc4\x83 la jude\xc8\x9bul Ia\xc8\x99i, re\xc3\xaenfiin\xc8\x9bat.\n_START_SECTION_\nMonumente istorice\n_START_PARAGRAPH_\nDou\xc4\x83 obiective din comuna Br\xc4\x83e\xc8\x99ti sunt incluse \xc3\xaen lista monumentelor istorice din jude\xc8\x9bul Ia\xc8\x99i ca monumente de interes local. Unul este situl arheologic de \xe2\x80\x9ela Moara lui Chilco\xc8\x99\xe2\x80\x9d, aflat la 400\xc2\xa0m sud de satul Albe\xc8\x99ti, unde s-au g\xc4\x83sit a\xc8\x99ez\xc4\x83ri medievale din secolele al XIV-lea\xe2\x80\x93al XV-lea \xc8\x99i din secolele al XVI-lea\xe2\x80\x93al XVIII-lea. Cel\xc4\x83lalt obiectiv, clasificat ca monument de arhitectur\xc4\x83, este biserica de lemn \xe2\x80\x9eAdormirea Maicii Domnului\xe2\x80\x9d (secolul al XVIII-lea) din satul Br\xc4\x83e\xc8\x99ti.\n_START_SECTION_\nEconomie\n_START_PARAGRAPH_\nEconomia comunei Br\xc4\x83e\xc8\x99ti are un caracter preponderent agricol, \xc3\xaen special \xc3\xaen domeniul zootehniei, viticulturii \xc8\x99i apiculturii.'